Source: https://mytrencin.sme.sk/c/4945112/majitel-musi-nechat-stan-na-letisku-rozhodol-o-tom-sud.html
Timestamp: 2017-12-13 08:56:47+00:00
Document Index: 823124

Matched Legal Cases: ['súd ', 'súd\n', 'súd ', 'súd ', 'súd ', 'súd ']

Majiteľ musí nechať stan na letisku. Rozhodol o tom súd - mytrencin.sme.sk
Majiteľ musí nechať stan na letisku. Rozhodol o tom súd
Okresný súd Trenčín v stredu 22. júla, predbežným opatrením nariadil nemeckej firme, ktorej patril koncertný stan, aby ho ponechali na letisku počas jedného mesiaca od doručenia tohto rozhodnutia. Požadovali to organizátori festivalu.
22. júl 2009 o 20:20 Ľuboslava Sedláková
Zbytky stanu strážia na mieste nešťastia sbskári.(Zdroj: FOTO PRE SME - ELA SKALSKÁ)
TRENČÍN. Návrh na zabezpečenie dôkazu podala na Okresný súd Trenčín v utorok Agentúra Pohoda. Polícia si totiž zobrala len časti zo stanu, ktorý nevydržal veternú smršť v sobotu popoludní a spadol na stovky návštevníkov koncertu. Jeden človek na mieste nešťastia zahynul desiatky sa zranili , vo vážnom stave zostávajú ešte traja. Zbytky stanu strážia na mieste nešťastia sbskári. Organizátori chcú dať skúmať celý stan. Odporcom je nemecká spoločnosť Landauer-Weihnachtscircus, GmbH, ktorej rozhodnutie zaslali. Informoval o tom hovorca súdu Roman Tarabus. Agentúre súd ešte uložil, aby, aby do mesiaca podala návrh na začatie konania o náhradu škody.
Polícia prípad vyšetruje ako zločin všeobecného ohrozenia a už začala trestné stíhanie vo veci. Konkrétneho človeka neobvinila. Podľa Martina Korcha, z prezídia policajného zboru nebudú podávať až do uzavretia prípadu informácie.
Prípad vyšetrí znalec
Prípad bude vyšetrovať aj súdny znalec. „Okresný súd Trenčín ustanovil súdneho znalca, Ústav súdneho inžinierstva Žilinskej univerzity v Žiline. Ten má v najkratšom možnom čase vykonať obhliadku na mieste samom, určiť konštrukčné vady, aké mal stan, projektové vady, výrobné vady, vady materiálov ako aj zistiť, či vady mali vplyv a aký na zrútenie stanu," ozrejmil Tarabus.
Na polícii už vypovedali zástupca vlastníka stanu z nemeckej firmy aj hlavný organizátor festivalu Michal Kaščák. Organizátori sú však, podľa Mária Gešvantnera, PR manažéra festivalu, sklamaní z prístupu majiteľa stanu Jakela Bosserta, ktorý už niekoľko dní sľubuje, že do Trenčína príde doteraz tak neurobil. Ako dodal pre agentúru SITA, chcú ešte zostať na mieste, kde sa konal festival a o tejto možnosti rokujú s vedením Leteckých opravovní. „Zatiaľ nám vychádzajú v ústrety," dodal.